IL-FERGĦA TAS-SAGĦTAR Ta' GEORGE ZAMMIT Imbagħad int qtajtli fergħa minn sagħtra, U jien ressagtha lejn imnifsejja : Riħet is-sagħtar riħet il-ġenna; Ftaħt bibien qalbi — bexxaqt għajnejja, U rajt fil-mera t'għajnejk kbar, suwed, Saltna ta' ħlewwa, saltna ta' dija; Rajt ġmiel ix-xefaq bix-xemx imdawwal, Art, baħar, sema bil-ġmiel miksija ; Xuxet is-siġar mar-riħ jitbandlu Fil-bogħod, fl-egħlieqi, fi truf ix-xagħra; Rajt ġmiel il-ħlejjaq bid-deheb imlibbsa Tax-xemx tittawwal minn taħt l-imnara Tas-sħab imrikkeb għolja fuq għolja Ta' qawwa ssaħħar minn ħolma mbenna: Ħolma fuq ħolma, qawwa fuq qawwa, Tarġa fuq tarġa — taraġ il-ġenna… Għabet id-dija, għabet il-ħolma: Għabet, le mietet. Għax dik il-fergħa F'kexxun imrekkna, sibtha snin wara; U ma' fwiħitha ġie lura l-mera T'għajnejk kbar, suwed, bi ġmiel ix-xefaq, Bi ġmiel is-siġar minn żiffa mbenna, Bis-sħab imlibbes id-deheb u l-ġawhar: Ħolma fuq ħolma, ġawhar il-ġenna… Il-Furjana, 7.